། བར་དོ་དང་པོའི་འོད་གསལ་ཞེས་པ་འཆི་བ་འོད་གསལ་གྱི་སྐབས་སུ་སེམས་དབེན་མཐར་ཐུག་གི་དཔེའི་འོད་གསལ་ཆེན་པོ་ཐོབ་ནས་བར་དོར་སྒྱུ་མའི་སྐུ་འགྲུབ་པ་ཡིན་ནོ། །
འབྲིང་སྒྱུ་ལུས་ལྟར་སྦྱང་བ་ནི། བར་དོ་ཟིན་པ་གཅིག་གིས་ཉིན་པར་རང་ལྷ་སྐུ་སྒྱུ་མ་ལྟ་བུ་ལ་གནས་པས། སྤྱིར་ཆོས་ཐམས་ཅད་དང་ཁྱད་པར་དུ་ཆགས་སྡང་སྐྱེ་བའི་ཡུལ་ཐམས་ཅད་སྒྱུ་མ་ལྟ་བུ་བདེན་མེད་ཀྱི་འདུན་པ་སྦྱངས་པས། རྨི་ལམ་དུ་དེ་ལྟར་རྟག་ཏུ་འོང་ན་འཆི་ཁང་ཡང་དེ་ཁོ་ན་སྦྱངས་པས་འཆི་བ་འོད་གསལ་གྱི་སྐབས་སུ་དགེ་སྦྱོར་བཟང་པོ་ཞིག་སྐྱེས་ནས་བར་དོའི་རྟེན་ལ་རིམ་གྱིས་གྲོལ་བར་འགྱུར་རོ། །
གསུམ་པ་ཐ་མ་བསྐྱེད་རིམ་ལྟར་སྦྱང་བ་ནི། བར་དོ་ཅི་རིགས་པར་ཟིན་ནས་རང་ལྷ་སྐུར་གསལ་བཏབ་སྤྱིར་སྣང་བ་ཐམས་ཅད་ལྷ་སྐུར་བསྒོམ་ཁྱད་པར་དུ་སེམས་ཅན་ཕོ་ཐམས་ཅད་བླ་མའམ་ཡི་དམ་ཡབ་ཏུ་བསྒོམ། མོ་ཐམས་ཅད་བླ་མའི་ཡུམ་མམ་ཡི་དམ་ཡུམ་དུ་བསྒོམ། དེ་ན་སེམས་ཅན་ཅི་མཐོང་དང་ཅི་ཐོས་ཐམས་ཅད་ལ་སྦྱངས་པས། རྨི་ལམ་དུའང་དེ་ལྟར་འོང་ན་སྐྱེ་གནས་ངན་པ་འགགས་ཏེ་རིག་པ་འཛིན་པ་ལ་སོགས་པའི་གནས་སུ་རང་ཉིད་སྐྱེ་བ་ལན་པའམ། དེ་མ་ནུས་ན་ཡང་བླ་མ་ཡི་དམ་གྱི་ཞལ་དངོས་སུ་བསྟན་ནས་ཁྲིད་པར་འགྱུར་རོ།།
གསུམ་པ་གཅིག་ཏུ་བྱེད་པ་ལ། དངོས་འཕོ་བ་དང་། ཞར་བྱུང་གྲོང་འཇུག་གཉིས་ལས། དང་པོ་ལ་སྐུ་གསུམ་གྱི་འཕོ་བ་ནི། རབ་འོད་གསལ། འབྲིང་སྒྱུ་ལུས། ཐ་མ་བསྐྱེད་རིམ་ལྟར་འཕོ་ཞེས་བཤད་པའི་ཐ་མ་བསྐྱེད་རིམ་སྤྲུལ་སྐུ་ལྟར་འཕོ་བ་ནི། རང་གི་སྤྱི་བོར་བླ་མ་བསྒོམས་རྩ་དབུ་མ་ཟངས་དུང་ཁ་གྱེན་བསྟན་ལྟ་བུ། ལྟེ་བར་ཨཱཿདམར་པོ། སྙིང་ག་ཧཱུཾ་སྔོན་པོ། སྤྱི་བོར་ཀྵ་དཀར་པོ། སྟེང་རླུང་ཅུང་ཟད་མནན། འོག་རླུང་དྲག་ཏུ་དྲངས་ཏེ་སྟོད་དུ་ཕུལ་བ་དང་ཧིཀ་ཅེས་ཡིད་ལ་དྲན་པར་བྱས་པས། ཨཱས་ཧཱུཾ་ཕུལ། ཀྵ་ལ་ཐུག་གི་རེག་པས་ཀྵ་ཏེག་ཏེག་འདུག ཀ་ཅེས་པས་ཀྵ་ལས་ཧཱུཾ་ཆད། ཧཱུཾ་ལས་ཨཱཿཆད་དེ་སྔར་ལྟར་འདུག་པ་ལ་སེམས་གཏད། དེ་ཡང་བུམ་པ་ཅན་རབ་འབྲིང་ཐ་མ་གསུམ་པོ་གང་རུང་གཅིག་དང་བསྟུན་ནས་བསྒོམས་པས། རྟགས་སྤྱི་བོར་དྲོར་འདུ་ཞིང་འབུར་བ་སོགས་འབྱུང་སྟེ་སྦྱོང་བའོ།། འཕོ་བ་དངོས་ནི་གཞན་གོང་དང་འདྲ་བ་ལས་འབེབས་པ་དང་། ཀྵ་ཡིག་གསལ་འདེབས་མི་དགོས། ཧཱུཾ་བླ་མའམ་ཡི་དམ་གྱི་ཐུགས་ཀར་ཐིམ་པར་བསམ། ཧིཀ་ཉེར་གཅིག་བྱའོ། །དེའི་འཕྲོས་ལ་བཙན་ཐབས་སུ་འཕོ་བ་དང་། རྡོ་རྗེ་སེམས་དཔའི་གསང་ལམ་གྱི་འཕོ་བ་ཡོད་པ་དང་། གཉིས་པ་ཞར་བྱུང་གྲོང་འཇུག་གི་གདམས་ངག་རྣམས་ནི་འདིར་མ་བཀོད་དོ། །དེ་ལྟར་བར་དོ་སྒྱུ་མ་ལ་དམིགས་སྐོར་ལྔའོ། །སྤྱིར་སྒྱུ་ལུས་ལ་དམིགས་སྐོར་ཉེར་བདུན་ནམ་ཉེར་བརྒྱད་ཡོད་དོ།། །།
བཞི་པ་འོད་གསལ་མངོན་པར་བྱང་ཆུབ་པའི་རིམ་པ་ལ། ཐོབ་བྱ་མངོན་བྱང་གཉིས་དང་། ཐོབ་བྱེད་འོད་གསལ་གྱི་སྒྲུབ་པའོ། །དང་པོ་ནི། ཕྱིའི་མངོན་བྱང་དང་ནང་གི་མངོན་བྱང་གཉིས་ཡིན་ཏེ། ཇི་སྐད་དུ། རྡོ་རྗེ་ཉི་མ་ནུབ་ནས་ནི། ། སྒྲུབ་པ་ཀུན་དུ་བརྩམས་པར་བྱ། །སྐྱ་རེངས་འཆར་བའི་དུས་སུ་ནི། །སྒོམ་པ་མཆོག་ནི་འགྲུབ་པར་འགྱུར། །ཞེས་གསུངས་པའི་དོན་ནི་གཞན་དུ་རྒྱས་པར་རྟོགས་པར་བྱའོ། །
གཉིས་པ་ལ་འོད་གསལ་སྒྲུབ་བྱེད་རྣལ་འབྱོར་གཉིས་ལ་སློབ་པ་དང་། ལོབས་ནས་འོད་གསལ་ཇི་ལྟར་སྒོམ་པའོ། །དང་པོ་ལ་རིལ་པོར་འཛིན་པ་ནི། རང་ཉིད་ལྷ་སྐུར་སྣང་བ་སྒྱུ་མ་ལྟ་བུ་དེ་ལ་མ་ཡེངས་པར་ཆེར་རེ་གཏད་པས་རང་ཤུགས་ལ་རིམ་གྱིས་དབྱིངས་སུ་ཡལ་བའི་ངང་དུ་རང་བབས་སུ་འཇོག་པའོ། །
རྗེས་སུ་གཞིག་པ་ནི། རང་དང་སྣོད་བཅུད་ལྷར་སྣང་བའམ། ཐ་མལ་པར་བཞག་པ་གང་ཡིན་ཀྱང་རུང་སྟེ། སྒྱུ་མ་ལྟ་བུར་ཤེས་པའི་ངང་ནས་ཕྱི་སྣང་བ་ལ་ཆེར་གྱིས་བལྟས་པས་དེ་དབྱིངས་སུ་ནུབ། དེ་ནས་རང་ལ་བལྟས་པས་དེ་ཡང་དབྱིངས་སུ་ཐིམ་པ་ན་སྤྲོས་བྲལ་ལ་མཉམ་པར་འཇོག་པའོ། །རིལ་གཞིག་གི་གདམས་ངག་འདི་གཉིས་རྗེ་ལྷོ་བྲག་པའི་མན་ངག་བླ་ན་མེད་པའོ། །བླ་མ་རྗེ་བཙུན་གྱི་ཞལ་ནས། འོད་ཟེར་སྤྲོ་བསྡུའི་རྗེས་གཞིག་ནི་འདི་རྟོགས་པའི་ཐབས་ཡིན་ལ། རྫོགས་རིམ་གྱི་རིལ་གཞིག་ནི་འདི་ཉིད་ཁོ་ན་ཡིན་གསུང་། དེ་ལ་འོད་ཟེར་སྤྲོ་བསྡུའི་རྗེས་གཞིག་དང་རིལ་འཛིན་ནི་འཁོར་ལོ་ཅན་སོགས་ཀྱི་དབྱེ་བས་མང་དུ་འབྱུང་མེད་ཕྱག་ལེན་སྙིང་གར་པདྨ་ལ་ཐིག་ལེ་ཨ་ཤད་ཅན་ཅིག་བསྒོམ། དེའི་འོད་ཀྱིས་རང་ཉིད་ཨ་ཤད་ཀྱི་བར་དུ་བསྡུ་བ་རིལ་འཛིན་དང་། ཡང་སྔར་ལྟར་ལས་ཨ་ཤད་ཀྱི་འོད་ཀྱིས་ཐོག་མར་ཕྱི་སྣང་བ་ཐམས་ཅད་ཤིན་ཏུ་བསྡུས། དེ་ནས་རང་ལུས་བསྡུ་བ་རྗེས་གཞིག་སྟེ་གཉིས་ཀ་ལ་ཡང་མཐར་བསམ་མེད་ཀྱི་དབྱིངས་སུ་འཇོག་པ་ཡིན་ནོ། །
གཉིས་པ་ལ། མཉམ་གཞག་འོད་གསལ་སྒོམ་པ་དང་། གཉིད་ཀྱི་འོད་གསལ་སྒོམ་པ་དང་། འཆི་བ་འོད་གསལ་སྒོམ་པ་གསུམ་གྱི་དང་པོ་ལ་གཉིས་ཀྱི་གཞན་ལུས་ལ་བརྟེན་པ་ལོགས་སུ་སྟོན་མོད་སེམས་དབེན་དང་འདྲའོ། །འདིར་རང་བཞིན་གནས་ལུགས་ལ་བརྟེན་པ་ནི་གསུམ་སྟེ། རང་བཞིན་འོད་གསལ། ལམ་འོད་གསལ། ཡེ་ཤེས་འོད་གསལ་ལོ། །དང་པོ་ནི། ལུས་ངག་རང་སོར་བཞག ལྟ་སྟངས་མདུན་གྱི་མཐོ་དམའ་གང་བདེར་སྟོང་པའི་དབྱིངས་སུ་རྩེ་གཅིག་ཏུ་གཏད། སེམས་རིལ་གཞིག་གཉིས་ཀྱི་ངང་ནས་འོད་གསལ་སྤྲོས་བྲལ་དུ་འཇོག་སྟེ། རེ་དོགས་མེད་པར་རྩེན་ནེ། གཞན་དུ་མི་འགྲོ་བ་ལྷན་ནེ་རྒྱུན་བསྲིང་། རྩོལ་སྒྲུབ་མེད་པར་ལྷོད་དེ་བཞག དེ་ལྟར་བསྒོམས་པས་སྨིག་སྒྱུ་སོགས་ཕྲ་རགས་ཐིམ་རིམ་གྱི་རྟགས་སྣ་ཚོགས་འབྱུང་ངོ་། །
གཉིས་པ་ནི། སྣང་བ་གང་སྣང་དང་། རྟགས་སྣང་ཅི་ཤར་གྱི་སྟེང་དུ་རྩེ་གཅིག་ཏུ་གཏད་དེ་སྔར་བཞིན་བསྐྱངས་པས་ཡུལ་སེམས་རོ་གཅིག་ཏུ་འགྱུར་རོ། །
གསུམ་པ་ནི། དེ་ཁའི་ངང་ནས་རང་སེམས་ཀྱི་ངོ་བོ་ལ་ཆེ་རེ་བལྟ་ཞིང་། རྣམ་རྟོག་དང་འཆར་སྒོ་ཅི་བྱུང་ཡང་དེ་ལ་བཟོ་བཅོས་མི་བྱེད་པར་ཡེངས་མེད་དུ་བལྟ་བས་བརྩོལ་སྒྲུབ་དང་བྲལ་བའི་དོན་རྟོགས་པར་འགྱུར་རོ། །
གཉིས་པ་ནི་ཉིན་མོའི་འོད་གསལ་དེ་རྣམས་ལ་ཅུང་ཟད་སྒོམ་གྱི་སྣེ་རྙེད་ནས། སྙིང་ག་ཆོས་ཀྱི་འཁོར་ལོ་པདྨ་སྔོན་པོ་འདབ་མ་བཞི་པར་གྱུར་པའི་ལྟེ་བར་ཐིག་ལེ་སྔོན་པོ་ལ་སེམས་གཟུང་ཞིང་གཉིད་འཐུག་པོའི་སྐབས་སུ་དགེ་སྦྱོར་བསྐྱང་བར་བྱའོ་སྙམ་པའི་འདུན་པའང་ཡང་ཡང་བྱ། ཟླ་ཕྱེད་སོགས་ཅི་རིགས་པར་སྦྱངས། དེ་ནས་ཚོགས་ཀྱི་འཁོར་ལོ་དང་མཆོད་གཏོར་མང་དུ་བྱས་ལ་འོད་གསལ་ཟིན་པ་གསོལ་བ་བཏབ། དེ་རྗེས་ཞག་གཉིས་གསུམ་ཙམ་གཉིད་བཅག་སྟེ། འོད་གསལ་འཛིན་པའི་འདུན་པ་དྲག་ཏུ་སྦྱངས། གཏོར་མ་མ་ཆག་པར་བཏང་། ལུས་ཀྱི་ངལ་དུབ་དང་གཏམ་སྨྲ་བརྗོད་མི་བྱ། བསྐུ་མཉེ་དང་ཟས་བཅུད་ཅན་བསྟེན་ཞིང་། དོ་ནུབ་འོད་གསལ་འཛིན་རྒྱུའི་སྔོན་སྲོད་ལ་མི་ཤས་བརྒྱན་པའི་གཏོར་མ་གཅིག་མཁའ་འགྲོ་རྣམས་ལ་འབུལ། འོད་གསལ་ཟིན་པར་འཕྲིན་ལས་བཅོལ། གཅིག་བྱིན་གྱིས་བརླབས་ནས་མ་བསྔོས་པར་བསྲུང་བ་བྱས་ལ་འོད་གསལ་ཟིན་ན་འབུལ་ལོ་བྱས་ཏེ་གཏའ་མར་བཞག སེང་གེའི་ཉལ་སྟབས་ཀྱིས་ལུས་གནད་དང་ལྡན་པས་སྔར་ལྟར་སྙིང་གའི་ཐིག་ལེ་ལ་སེམས་གཏད་དེ་ཉལ་བས་འོད་གསལ་ཟིན་པར་འགྱུར་ཞིང་། དེ་ཡང་གྲོགས་སམ་བླ་མས་མར་མེ་སྤར་ཏེ། ཕྱི་ལྟས་འོད་གསལ་ཟིན་ནམ་མ་ཟིན་ན་བརྟག དེ་ཡང་བཞིན་གྱི་མདངས་གསལ། དབུགས་འཇམ་ལ་བདེ། ལུས་དང་དབུགས་དང་བཞིན་འགྱུར་བ་སོགས་མེད་ན་འོད་གསལ་ཟིན་པ་ཤས་ཆེ་བས་དར་ཅིག་བཞག་ནས་བསླང་། དེ་ལས་བཟློག་ན་མ་ཟིན་པ་ཡིན་པས་དེ་མ་ཐག་བསླང་། ཟིན་མ་ཟིན་དྲིས་ལ་ཟིན་ན་ལེགས། སླར་ཡང་འཛིན་དུ་འཇུག མ་ཟིན་ན་དམིགས་པའི་རྟེན་སྔ་མའམ། སྙིང་གའི་དཀྱིལ་དུ་ཐིག་ལེ་སྔོན་པོ་འོད་དང་བཅས་པ་གཅིག་གསལ་བཏབ་ཅིས་ཀྱང་འོད་གསལ་ཟིན་པར་བྱའོ་སྙམ་པའི་འདུན་པ་དྲག་པོ་ལན་བཅུ་གཅིག་ཙམ་ལས་མི་ཉུང་བ་ཞིག་བཏང་སྟེ། གཉིད་ལོག་ལ་སྔར་བཞིན་གྲོགས་ཀྱིས་བལྟ། ཡང་དུམ་གཅིག་ནས་བསླང་ལ་འདྲི། དེ་ཁའི་ཚུལ་གྱིས་ནུབ་གཅིག་ཟངས་བསྐྱང་ངོ་། །དེར་འོད་གསལ་ལན་ཅིག་ཟིན་ན། གཏའ་གཏོར་དེ་ཕུལ་གཏང་རག་གཏོང་། དེ་འདྲ་བ་ལན་གསུམ་བཞི་བྱ། དུས་རྒྱུན་གྱི་ཉམས་ལེན་ལ་ཉིན་མོ་གཙོ་བོར་རིལ་འཛིན། རྗེས་གཞིག་གི་རྣལ་འབྱོར་ལ་བརྟེན་ནས་འོད་གསལ་སྤྲོས་པ་དང་བྲལ་བ་ཉིད་སྐྱོང་ལ། བར་བར་དུ་སྙིང་གའི་ཐིག་ལེ་དང་བཅས་པ་ཡང་བསྒོམ་ཞིང་། མཚན་མོ་ཉལ་ཁར་སྙིང་གའི་ཐིག་ལེ་ལ་སེམས་གཏད་དེ་འདུན་པ་དྲག་པོ་ལན་འགའ་བྱས་ནས་ཉལ། ནམ་གཉིད་སད་ཙམ་ན་ཡང། སྙིང་གའི་ཐིག་ལེ་ལ་དམིགས་ནས་འདུན་པ་དྲག་པོ་འགའ་བྱས་ཏེ་རང་བབས་སུ་བཞག དེས་རྟག་ཏུ་འོད་གསལ་ཟིན་པར་འགྱུར། གཉིད་སྲབ་པོས་འོད་གསལ་ཟིན་ན། ནམ་མཁའ་དངས་པ་ལ་ཉི་མ་ཤར་བ་ལྟ་བུ་གསལ་དངས་ཅན་ཅུང་ཟད་བློའི་འཛིན་ཆ་དང་བཅས་པ་འཆར། འཐུག་པོས་ཟིན་ན། གཉིས་སྣང་ཐམས་ཅད་འགགས་པའི་སྟོང་པ་ནམ་མཁའ་ལྟ་བུ་འཛིན་མེད་ཤིན་ཏུ་བརྟན་པ་ལ་ཅི་འདོད་པ་སྐྱོང་རྒྱུ་འབྱུང་ངོ་། །འདི་ལ་གནས་པས། རྨི་ལམ་དང་སྒྱུ་ལུས་ཀྱི་གདམས་ངག་གཞན་རྣམས་བསྒོམ་ན་དང་པོར་གཉིད་དང་དེ་ནས་ཉིན་པར་ཡང་འབྱུང་སྟེ། དག་པའི་སྣང་བ་རབ་འབྱམས་མཆེད་པ་དང་། གཏུམ་མོ་དང་ལས་རྒྱ་སོགས་བསྒོམ་ནའང་གཉིད་དང་སད་དུས་སུ་བདེ་སྟོང་མཐའ་དབུས་དང་བྲལ་བ་འབྱུང་ངོ་། །འོད་གསལ་འཛིན་པའི་ཚེ་གཉིད་ཡོང་མ་འདོད་ན་སྟོང་འབྱམས་ཡིན་ཏེ། ནུབ་མང་པོར་གཉིད་བཅག་ལ་དུབ་ཏུ་བཅུག ཁ་ཟས་དྲོད་ཅན་དང་བཅུད་ཅན་བསྟེན། སྨིན་མཚམས་སུ་ཐིག་ལེ་ནག་པོ་ལ་སེམས་གཏད། འདུན་པ་ཤུགས་ཆེ་ཆུང་རན་པར་བྱས་པས་སེལ་བ་ཡིན་ནོ། །གཉིད་འཐུག་གྲགས་ནས་མ་ཟིན་ན་སྡུགས་འབྱམས་ཡིན་ཏེ། སྙིང་གར་པདྨ་སྔོན་པོ་འདབ་མ་བཞི་པ་ཨ་ནུ་ཏ་ར་དང་བཅས་པ་ལྟེ་བར་ཧཱུཾ། ཐམས་ཅད་ཀྱང་ཁ་དོག་སྔོན་པོར་བསྒོམས་ལ། ཉིན་པར་ཡང་རླུང་བུམ་པ་ཅན་མང་དུ་བཟུང་། ཉལ་ཁར་རླུང་ཐེངས་བཅུ་གཅིག་ཙམ་བཟུང་སྟེ་ཉལ་བས། རླུང་སྦྱོར་དང་དམིགས་པའི་བྱེ་བྲག་གིས་ཤེས་པ་གསལ་པོར་སོང་སྟེ་ཟིན་པར་འགྱུར་རོ། །འོད་གསལ་ཟིན་པ་ན་རྟག་པར་སད་ཡོང་ན་སད་འབྱམས་ཡིན་ཏེ། དེའི་གཉེན་པོ་རྨི་ལམ་དང་འདྲའོ། །རྨི་ལམ་རྨི་ནས་འོད་གསལ་མ་ཟིན་ན་དྲེད་འབྱམས་ཡིན་ཏེ། ཨ་ནུ་ཏ་ར་དང་རླུང་སྦྱོར་སོགས་མི་བྱེད་པར་སྙིང་གའི་ཐིག་ལེ་ནག་པོ་ལ་སེམས་གཟུང་བས་སེལ་ལོ། །སྤྱིར་ལས་དང་པོ་པས་སད་རྨིའི་འོད་གསལ་ཟིན་པའི་རྒྱུའི་གཙོ་བོ་ནི། སེམས་དམིགས་ཀྱི་བདེ་སྟོང་སྒོམ་པ་ཡིན་ནོ། །
གསུམ་པ་ནི། གོང་བར་དོ་སྦྱང་བའི་སྐབས་དང་ཕལ་ཆེར་འདྲ་བ་ལས། འཆི་ལྟས་རྣམས་བྱུང་བ་ན། སྔར་གྱི་འོད་གསལ་གྱི་ཉམས་མྱོང་དང་བསྲེས་ནས་རྩེ་གཅིག་ཏུ་བསྒོམ་པར་བྱ་སྟེ། བླ་མའི་མན་ངག་འདིི་ལྟ་བུ་ཐོབ་ཕྱིན། འཆི་བ་ཁོ་ན་ཁ་འཆད་པ་ཡིན་གྱི། ད་ནི་འཆི་བ་འོད་གསལ་ཆོས་ཀྱི་སྐུ་མངོན་དུ་བྱེད་པ་ཡིན་སྙམ་བུ་ཕ་ཁྱིམ་དུ་འགྲོ་བ་ལྟར་དགའ་སྤྲོ་དང་ལྡན་པས་བསྒོམ་མོ། །ཕྲ་རགས་ཀྱི་ཐིམ་རིམ་རྣམས་འཆར་བའི་ཚེ། ད་ནི་སྣང་བ་གསུམ་ཐམས་ཅད་སྟོང་པར་ཐིམ་པར་བྱའོ་སྙམ་སྟེ་འོད་གསལ་གྱི་ངང་ནས་རྡོ་རྗེའི་བཟླས་པ་བྱས་པས་དེའི་རྐྱེན་གྱིས་སྤྱི་བོའི་དཀར་ཆ་དང་། ལྟེ་བའི་དམར་ཆ་དང་སེམས་གསུམ་སྙིང་གར་ལྷན་ཅིག་འཛོམས་པའི་གནས་སྐབས་སུ་འོད་གསལ་མ་བུ་ཞལ་འཇལ་བས། དེ་ཉིད་དུ་གྲོལ་ནས་བར་དོར་རྡོ་རྗེའི་སྐུ་འགྲུབ་པར་འགྱུར་རོ། །དེ་ལྟར་ན་འོད་གསལ་ལ་དམིགས་པ་བཅུ་གསུམ་མོ། །
ལྔ་པ་ཟུང་འཇུག་ནི། སྤྱིར་རིམ་པ་བཞི་པ་དོན་གྱི་འོད་གསལ་ལས་སྣང་བ་གསུམ་ལུགས་བཟློག་ཏུ་འབྱུང་ཞིང་། དེའི་མཐར་ཡིད་ཀྱི་ལུས་ཞིང་དང་སྤྱོད་ཡུལ་རྒྱར་མ་ཆད་པ། སྣང་བའི་རྩལ་ཟད་མི་ཤེས་པ་འཆར་བ་འབྲས་བུ་སྐུ་དག་པའི་སྒྱུ་ལུས་དང་། ཐུགས་བདེ་སྟོང་ལས་གཡོ་བ་མེད་པ་འོད་གསལ་ཏེ། དེ་གཉིས་ཀྱང་ཟུང་དུ་ཆུད་ངོ་བོ་གཅིག་ཏུ་སོང་བས་རྒྱུན་ཆད་པ་མི་སྲིད་པ་ན་ཟུང་འཇུག་སྟེ། ས་དང་པོར་སྒོམ་ལམ་གྱི་ཐོག་མ་ནས་ཐོབ་པ་ཡིན་མོད་ཀྱི། ད་ལྟར་དེའི་སྒྲུབ་པ་ཉམས་སུ་ལེན་ཚུལ་ནི། གོང་དུ་བཤད་པའི་འོད་གསལ་གྱི་ཉམས་མྱོང་ཅི་རིགས་པ་སྐྱེས་ནས། ཉམས་མྱོང་དེ་ལ་སྒྱུ་ལུས་རྣམས་དང་། བདེ་སྟོང་གི་རྒྱས་བཏབ་ཅིང་སྒོམ་པ་ཉིད་ཡིན་ལ། དེས་ན་བདེ་བ་དང་སྣང་བའི་ཆ་ཐམས་ཅད་ལ་རང་བཞིན་མ་བཅོས་པར་བཞག་པའི་སྒོ་ནས། མཐའ་དང་བྲལ་བ་རང་ངོ་ཤེས་པས་ངོས་འཛིན་པ་དང་བྱར་མེད་ཀྱི་སྒོམ་དེ་བདེ་བ་དང་སྣང་བའི་ཆར་འཆར་བའི་ཐབས་ལ་འབད་པས། འཇའ་ལུས་རྡོ་རྗེའི་སྐུ་འགྲུབ་ཅིང་། དེ་གྲུབ་ནས་ཀྱང་སྔར་བཞིན་བསྒོམས་ཤིང་སྤྱོད་པས་མཚམས་སྦྱར་ན། ཚེ་འདི་ཉིད་ལ་ཟུང་འཇུག་འགྲུབ་ལ། སྒོམ་ལོང་མེད་པ་དང་སྤྱོད་པ་མ་སྤྱད་ན། འཆི་བའི་ཚེ་དོན་གྱི་འོད་གསལ་ལ་ཞུགས་ནས་བར་དོའི་དོད་དུ་ཟུང་འཇུག་གི་སྐུ་འགྲུབ་པ་ཡིན་ནོ། །དེ་ལྟར་ན་དམིགས་ཆེན་ཞེ་གཅིག་དང་། ཡང་བསྐྱེད་རིམ་ལུས་དབེན་ལ་དམིགས་སྐོར་གཅིག ངག་དབེན་ལ་བཅོ་ལྔ། སེམས་དབེན་ལ་བཅུ་དྲུག སྒྱུ་ལུས་ལ་ཉེར་བརྒྱད། འོད་གསལ་ལ་བཅུ་གསུམ། ཟུང་འཇུག་ལ་གཅིག་སྟེ་དམིགས་སྐོར་བདུན་ཅུ་དོན་བཞིའོ། །གཞན་ཡང་ངག་དབེན་དམིགས་ཆེན་དུ་བསྡོམས་པས་དྲུག་ཅུ་རེ་གསུམ་མམ། སེམས་དབེན་ཡང་དམིགས་སྐོར་བཞིར་བསྡོམས་པས་དམིགས་སྐོར་ཞེ་དགུ་བྱེད་པའི་ལུགས་ཀྱང་ཡོད་དོ། །གསུམ་པ་ནི་རྒྱས་པར་གཞན་དུ་བརྗོད་པར་བྱའོ། །
འདིར་སྨྲས་པ། དབང་ཕྱུག་བརྒྱད་ལྡན་རྡོ་རྗེ་འཆང་གི་ལམ། །སྲས་བཅས་རྒྱལ་བ་ཀུན་གྱིས་མངོན་བགྲོད་པ། །གྲུབ་པ་ཀུན་གྱི་འཇུག་ངོགས་དམ་པ་སྟེ། །མཁས་པ་ཀུན་གྱིས་ལན་བརྒྱར་བསྔགས་པ་ནི། །རྒྱུད་ཀུན་བདག་པོ་གསང་བ་འདུས་པ་སྟེ། །དེ་ཡི་མན་ངག་མཐར་ཐུག་རིམ་པ་ལྔ། །ཇི་བཞིན་མངོན་གྱུར་སྐད་གཉིས་སྨྲ་བའི་མཆོག མར་པའི་བཞེད་པ་ཇི་བཞིན་གསལ་བར་བྲིས། །མགོན་དེའི་སྲོལ་འཛིན་མཆོག་གྱུར་འགའ་ཞིག་ལས། །མཁས་དང་གྲུབ་པར་རྫུ་བ་ཕལ་ཆེར་གྱིས། །ཇི་བཞིན་མ་མྱངས་ལམ་འདི་རྙེད་པ་ཡང་། །བླ་མ་དམ་པའི་བཀའ་དྲིན་འབའ་ཞིག་ཡིན། །ཞེས་པ་འདི་ཡང་རྗེ་སྟག་ལུང་པ་ངག་དབང་རྣམ་པར་རྒྱལ་བའི་ཞལ་སྔ་ནས་བཀའ་ཡིས་བསྐུལ་བ་ལས་བརྡའ་དོན་གཉིས་ཀ་མར་ལུགས་ཚད་ལྡན་ཁོ་ན་ལས་ལུགས་གཞན་དང་མ་འདྲེས་པར། ཏཱ་ར་ནཱ་ཐས་རང་ལོ་ཉེར་དྲུག་པ་ལ་དཔལ་སྟག་ལུང་ཐང་གི་ཆོས་གྲྭར་སྦྱར་བའི་ཡི་གེ་པ་ནི་ཀུན་དགའ་རྣམ་རྒྱལ་ལོ། །ད་ལྟར་སྨར་ཁྲིད